**HOTUBA YA AFISA MTENDAJI MKUU WA WAKALA WA USAJILI WA BIASHARA NA LESENI (BRELA) BW. GODFREY NYAISA KATIKA UFUNGUZI WA MKUTANO WA PILI WA WAKALA WA USAJILI WA BIASHARA NA LESENI (BRELA) NA WADAU WAKE, JIJINI DAR ES SALAAM, TAREHE 25 OKTOBA, 2024**

Naibu Waziri wa Viwanda na Biashara, **Mheshimiwa Exaud Silaoneka Kigahe**,

Mkuu wa Mkoa wa Dar es Salaam, **Mheshimiwa Albert Chalamila,**

Katibu Mkuu wa Wizara ya Viwanda na Biashara, **Dkt. Hashil Abdallah**,

Mkuu wa Wilaya ya Ubungo, **Mheshimiwa Hassan Bomboka,**

Mwenyekiti wa Bodi ya Ushauri ya BRELA, **Prof. Neema Mori**,

Wajumbe wa Bodi ya Ushauri wa BRELA,

Watendaji Wakuu wa Taasisi Mbalimbali za Umma na Binafsi,

Wawezeshaji Mada mbalimbali zitakazowasilishwa leo,

Watumishi wenzangu wa BRELA,

Washiriki wa Mkutano,

Waratibu wa Mkutano huu,

Waandishi wa Habari,

Mabibi na Mabwana,

**ITIFAKI IMEZINGATIWA**

**Nawasalimia kwa Jina la Jamhuri ya Muungano wa Tanzania.**

**Mheshimiwa Mgeni Rasmi**

Awali ya yote nianze kwa kumshukuru Mwenyezi Mungu Mwingi wa rehema kwa kutupa pumzi na kutuwezesha kukutana asubuhi ya leo kwenye Mkutano wa Pili wa Wakala wa Usajili wa Biashara na Leseni (BRELA) na Wadau wake.

Pili, kwa namna ya kipekee kabisa naomba kuchukua fursa hii adhimu kukushukuru na kukukaribisha sana Mgeni wetu Rasmi Waziri wa Viwanda na Biashara **Mheshimiwa Exaud Silaoneka Kigahe**. Natambua una majukumu mengi ya kitaifa lakini kipekee kabisa imekupendeza kujumuika nasi siku ya leo kwenye Mkutano huu muhimu kati yetu sisi kama BRELA na Wadau wetu kutoka Sekta za Umma na Sekta Binafsi. Mheshimiwa Mgeni Rasmi nikushukuru wewe binafsi na Waziri wa Viwanda na Biashara **Mheshimiwa Dkt. Selemani Jafo**, kwa miongozo na maelekezo mbalimbali ambayo mmekuwa mkitoa kwa BRELA na Taasisi nyingine zilizo chini ya Wizara ya Viwanda na Biashara.

**Mheshimiwa Mgeni Rasmi**

Naomba pia kuishukuru sana Wizara yako hasa watumishi, wakiongozwa na Katibu Mkuu **Dkt. Hashil Abadallah** kwa ushirikiano na miongozo ambayo wamekuwa wakitupa, ushirikiano huo umetuwezesha kutimiza majukumu yetu kwa ufanisi na kwa weledi, lengo likiwa ni kuhakikisha BRELA tunatoa huduma bora na kwa wakati. Wizara ya Viwanda na Biashara imekuwa kiungo muhimu sana kwetu kwa kusaidia na kuhakikisha BRELA inakuwa na mifumo na nyaraka mbalimbali za kiutendaji kazi.

**Mheshimiwa Mgeni Rasmi.**

Kwa namna ya kipekee kabisa naomba kutambua uwepo wa Taasisi dada kutoka upande wa Zanzibar; Wakala wa Usajili wa Biashara na Mali (BPRA) wanaotoa huduma sawa na BRELA, na Ofisi ya Hakimiliki Zanzibar (COSOZA) wanaotoa huduma sawa na COSOTA. Tumekuwa tukishirikiana nao kwenye utendaji kazi kwa karibu sana kwenye maeneo mbalimbali Kitaifa, Kikanda na Kimataifa. **Karibuni sana!**

**Mheshimiwa Mgeni Rasmi**

Utakumbuka tarehe 27 Oktoba, 2023, BRELA tuliandaa Maonesho na Mkutano wa Wadau kwa lengo la kujadili mafaniko, fursa na changamoto zinazohusu sajili mbalimbali zinazotolewa na BRELA, pamoja na urasimishaji wa biashara kiujumla. Urasimishaji wa biashara ni mchakato kwa maana ya “*process*”. Usajili aidha wa Kampuni au Jina la Biashara ni sehemu ya mchakato tu wa Urasimishaji wa biashara. Mara baada ya kusajili Mfanyabiashara anatakiwa kupata leseni au vibali kutoka Mamlaka nyingine za Serikali ikiwa ni pamoja na Namba ya Utambulisho wa Mlipa Kodi (TIN), Leseni ya Biashara na Vibali kutoka Mamlaka za Uthibiti “Regulatory Authorities”. Uwepo wa Taasisi za Umma na Binafsi kwenye Mkutano huu wa pili wa BRELA na wadau wake utasaidia kujadili mafanikio, fursa na changamoto za Sekta ya Biashara.

**Mheshimiwa Mgeni Rasmi**

Napenda kukufahamisha kuwa Mkutano huu wa Pili wa BRELA na wadau wake una washiriki kutoka Sekta za Umma kwa maana ya Wizara mbalimbali, Taasisi na Mashirika ya Umma. Pia, kuna ushiriki wa Sekta Binafsi zenye mashirikisho yenye wanachama wengi, Wawekezaji, Wamiliki wa Viwanda, Wafanyabiashara, Wajasiriamali, Wabunifu, Ofisi za Mawakili na wafanyabiashara wadogo kabisa. Mchanganyiko huu wa washiriki kutoka Sekta za Umma na Sekta Binafsi utaleta majadiliano yenye tija kwa manufaa ya pande zote mbili.

**Mheshimiwa Mgeni Rasmi**

Utakumbuka kwenye Mkutano wa mwaka jana, Wizara yako ilitoa maelekezo mahususi kwa BRELA, kuwa Mkutano huu uwe ni mkutano utakaokuwa unafanyika kila mwaka na BRELA iandae majibu na mpango wa utekelezaji wa maoni, ushauri na mapendekezo ya wadau. Maelekezo haya yalipokelewa na kufanyiwa kazi, ndiyo maana leo tunashiriki Mkutano huu wa Pili wa BRELA na Wadau wake. Pia, Mheshimiwa Mgeni Rasmi, mimi pamoja na watumishi wenzangu tutatoa majawabu ya utekelezaji wa maoni, ushauri na mapendekezo ya wadau ya mwaka jana. Kwa kufanya hivi, ni moja ya kigezo kinachotoa taswira ya BRELA kuchukulia maoni ya wadau kwa uzito mkubwa, na pia hii ni sehemu ya uwajibikaji wa moja kwa moja kwa wadau wetu.

**Mheshimiwa Mgeni Rasmi**

Kauli Mbiu ya Mkutano wa Mwaka huu ni “**Mifumo ya Kitaasisi inayosomana na Uwezeshaji wa Biashara nchini” (Interoperability of Institutional Systems and Business Facilitation).** Wote ni mashaidi kuwa, Rais wa Jamhuri ya Muungano wa Tanzania **Mheshimiwa Mama yetu Mpendwa Samia Suluhu Hassan**, amekuwa akitoa maelekezo na miongozo ya Mifumo ya Taasisi za Serikali kusomana. Lengo ni kurahisisha utoaji wa huduma kwa njia ya mtandao na kuondoa usumbufu usio wa lazima kwa wananchi ikiwa ni pamoja na wafanyabiashara kwa ujumla.

**Mheshimiwa Mgeni Rasmi**

Washiriki wengi wanaijua historia ndefu ya BRELA toka ikiwa Idara ndani ya Wizara ya Viwanda na Biashara, ikijulikana kama “Ofisi ya Msajili wa Makampuni” mbali na kuwa ilikuwa ikitoa huduma za sajili zikiwa ni pamoja na Majina ya Biashara “*Business Names*”, Alama za Biashara na Huduma “*Trade and Service Marks*, Hataza “*Patents*” na utoaji wa Leseni za Viwanda “*Industrial Licenses*”.

Mageuzi makubwa yalianza kufanyika tarehe 3 Desemba, 1999, baada ya BRELA kuwa Wakala wa Serikali chini ya Sheria ya Wakala za Serikali “Executive Agency Act No. 30 of 1997”. Mabadiliko haya yalilenga kuharakisha utoaji huduma na kuboresha mazingira ya utendaji kazi. Wengi wenu ni mashahidi kuwa bado mabadiliko hayo hayakukidhi kiu zenu. Mifano midogo tu, usajili wa kampuni ulitoka miezi mitatu mpaka wiki mbili, upatikanaji wa majalada bado ulikuwa changamoto kubwa, mazingira ya ofisi yalikuwa na mchanganyiko na ofisi nyingine binafsi, lakini pia vishoka walitumia fursa hii kufanya ulaghai na wengine kujifanya kuwa ni watumishi wa BRELA.

**Mheshimiwa Mgeni Rasmi**

Mwaka 2015 BRELA ilianzisha mfumo wa kwanza wa usajili wa Majina ya Biashara kwa njia ya Mtandao “*Online Business Name Registration System – OBRS*”. Mfumo huu ulitengenezwa na watumishi wa BRELA kwa kushirikiana na vijana wengine wakitanzania, hiki ni kiashiria tosha kuwa vijana wetu wakiwezeshwa wanaweza.

Tarehe 4 Januari, 2018, BRELA ilianza kutumia mfumo mpya wa Usajili kwa Njia ya Mtandao “Online Registration System- ORS”, mfumo huu unatoa huduma zote za sajili na za baada ya sajili “Registration and Post Registration” zikiwa ni pamoja na sajili za Makampuni, Majina ya Biashara, Alama za Biashara na Huduma, Hataza pamoja na Leseni za Viwanda. Kwa upande wa Leseni za Biashara za Kundi “A” zilizohamishiwa BRELA kutoka Wizara ya Viwanda na Biashara pia zinatolewa kwa njia ya Mtandao kupitia Mfumo wa “Tanzania National Business Portal – TNBP”. Huduma hizi zimerahisisha sana wateja kupata huduma popote pale walipo, huduma nyingine zikiwa ni kwa siku moja tu. Kabla ya mifumo hii kuanza wateja walikuwa wanalazimika kutoka sehemu zote za nchi kuja kupata huduma Dar es Salaam. Huduma nyingine zilikuwa zinagharimu kiasi cha TZS 1,000 lakini wateja walilazimika kutoka Mbeya, Arusha, Mwanza, Rukwa na mikoa mengine kufuata huduma hii.

**Mheshimiwa Mgeni Rasmi**

Mfumo huu wa ORS umetimiza miaka sita sasa, ni dhairi teknolojia na baadhi ya sheria zimebadilika sana. Hivyo, sisi kama BRELA tulishaanza maboresho ya Mfumo huo kwa kuufanya uwe bora na rafiki zaidi. Nikiri kuwa katika mfumo wa sasa kuna baadhi ya taarifa zinazolazimu kujazwa zaidi ya mara moja, kitu ambacho mfumo ungeweza kuvuta taarifa hizo bila kuhitaji kujazwa tena. Zoezi la maboresho lilishirikisha maoni ya wadau kwani wao ndiyo watumiaji wakubwa wa Mfumo huu. Nitumie fursa hii, kuwashukuru sana wadau wetu kwani wamekuwa mstari wa mbele kutoa maoni na michango pale tunapohitaji kutoka kwao, siyo kwenye mifumo tu hata kwenye maboresho ya sheria sita tunazozisimamia na BRELA. Pindi, Mfumo utakapokamilika tutawaita tena wadau wetu na kuwapitisha katika maeneo yote muhimu yaliyoboreshwa.

Maboresho haya yamezingatia uwepo wa huduma zingine, mfano upande wa Leseni za Biashara, BRELA inaendelea na mashauriano na mamlaka zingine ili kutumia mfumo mmoja wa Leseni za Biashara utakao kuwa na uwezo wa kutoa Leseni za Kundi “A” zinazotolewa na BRELA na Leseni za Kundi “B” zinazotolewa na Serikali za Mitaa “Local Government Authorities” bila kuathiri mapato ya Halmashauri husika. Kwa namna ya kipekee kabisa Mheshimiwa Mgeni Rasmi naishukuru sana Wizara yako kwa kusimamia kwa dhati majadiliano ya kuwa na mfumo mmoja wa utoaji Leseni za Biashara. Uanzishwaji wa mfumo huu mmoja wa Leseni utaisaidia sana Serikali kwenye takwimu pamoja na kuthibiti upotevu wa mapato kwa kuondoa leseni za kuandikwa kwa mikono.

**Mheshimiwa Mgeni Rasmi**

Mwezi Agosti, 2021, BRELA tuliboresha mazingira ya ofisi zetu kwa kuhamia ofisi mpya zilizopo Mtaa wa Shaaban Robert na Samora Avenue. Ofisi hizi mpya zina mazingira bora ya utendaji kazi, tofauti na Ofisi za zamani ambapo kulikuwa na mwingiliano mkubwa na ofisi nyingine binafsi, hivyo kutoa mwanya kwa “vishoka” kujifanya sehemu ya watumishi wa BRELA, hivyo kutapeli baadhi ya wafanyabiashara au kuwalipisha gharama za juu zisizo na uhalisia.

**Mheshimiwa Mgeni Rasmi**

Maboresho ya Sheria mbalimbali za BRELA yanaendelea kwani sheria za sasa ni za muda mrefu mbali na kufanyiwa marekebisho mbalimbali, mfano Sheria ya Leseni za Biashara ni ya mwaka 1967, Sheria ya Hataza ni ya mwaka 1987, Sheria ya Alama za Biashara na Huduma ni ya mwaka 1986, Sheria ya Makampuni ni ya Mwaka 2002. BRELA inafanya maboresho ya sheria hizi ili kuendana na mifumo, teknolojia, utendaji kazi na mazingira ya sasa. Zoezi hili linaratibiwa vizuri na Wizara yako kwa kushirikiana na Ofisi ya Mwanasheria Mkuu wa Serikali.

Pia, kwa upande wa watumishi tunaishukuru sana Serikali kwa kutupa watumishi wa kutosha na wenye weledi, BRELA itaendelea kuajiri kulingana na uhitaji wa watumishi.

**Mheshimiwa Mgeni Rasmi**

BRELA kama Ofisi ya Taifa ya Miliki Ubunifu inaendelea na uratibu wa zoezi la kuandaa Sera ya Taifa ya Miliki Ubunifu inayoandaliwa na Wizara ya Viwanda na Biashara kwa kushirikiana na wadau. Sera hii itaongeza wigo wa sajili na linzi mpya za Miliki Ubunifu. Pia, BRELA inaendelea na mipango yake kabambe ya utoaji wa elimu kwa umma, ili kuhakikisha huduma za Mtandao zinatumika nchini kote. Kwenye eneo la bunifu, nguvu nyingi imewekwa kwenye kutoa elimu kwa Vyuo Vikuu na Taasisi za Ufundi, kwani bunifu nyingi zinaanzia huko. Ndani ya miaka miwili, maombi ya Hataza “Patents” yameongezeka kwa zaidi ya asilimia mia moja (100%).

**Mheshimiwa Mgeni Rasmi**

Tanzania kama zilivyo nchi nyingine inafanya kazi kwa kushirikiana na Taasisi nyingine za Kikanda na Kimataifa. Hii ikiwa ni pamoja na kuwa na mashirikiano na Shirika la Miliki Ubunifu la Kanda ya Afrika (African Regional Intellectual Property Organization – ARIPO) na Shirika la Miliki Miliki Ubunifu Duniani (World Intellectual Property Organization – WIPO). Kwa sasa tayari Wizara yako na BRELA kwa kushirikiana na Taasisi nyingine ikiwa ni pamoja na Ofisi ya Hakimiliki Tanzania (COSOTA) tunaendelea na mchakato wa kuomba kuridhiwa kwa Itifaki na Mikataba mbalimbali ya Kikanda na Kimataifa. Baadhi ya Itifaki na Mikataba hiyo ni pamoja na;

1. Itifaki ya Banjul ya Alama (*Banjul Protocol on Marks of 1993*);
2. Itifaki ya Arusha ya Ulinzi wa Aina Mpya za Mbegu za Mimea (*The Arusha Protocol for the Protection of New Varieties of Plants concluded in July, 2015*);
3. Itifaki ya Kampala ya Usajili wa Hiyari wa Hakimiliki na Hakishiriki (*Kampala Protocol on Voluntary Registrations of Copyrights and Related Rights conclude in August, 2021*);
4. Itifaki ya Madrid ya Usajili wa Alama Kimataifa (*Protocol Relating to the Madrid Agreement Concerning the International Registration of Marks*)1989;
5. WIPO Copyright Treaty (WCT), 1996;
6. Itifaki ya Beijing ya utendaji wa muonekano sauti (*The Beijing treaty on Audiovisual Performances, 2012*);
7. Itifaki ya kulinda haki za wasanii na watozi katika mazingira ya kidigitali (*The WIPO performance and phonograms treaty-WPPT*), na
8. Mkataba Wa Kimataifa Wa Miliki Ubunifu, Rasilimali Za Kijenetiki Na Maarifa Ya Jadi Yanayohusiana Na Rasilimali Za Kijenetiki Wa 2024.

Tarehe 11- 22 Novemba, 2024, Wizara yako itaongoza timu ya Tanzania kwenda Riyad, Saudia kujadili na kusaini Sheria ya Kimataifa ya Maumbo Ubunifu na Michoro Bunifu “Design Law Treaty”. Sheria hii itarahisisha sajili na ulinzi wa Maumbo Bunifu mbalimbali ya bidhaa na Michoro Ubunifu ya Wasanifu Majengo.

**Mheshimiwa Mgeni Rasmi**

Kwa siku nzima ya leo tutakuwa na washiriki wote, tutajadili mambo mengi kwa kina ikiwa ni pamoja na fursa, mafanikio na changamoto za matumizi ya mifumo na uwezeshaji wa kibiashara nchini. Matokeo ya kikao hiki na hatua stahiki zitawasilishwa Wizarani kwako kwa tarifa na maelekezo zaidi.

Hivyo naomba niishie hapa na nitumie fursa hii tena kukushukuru wewe binafsi kwa kutenga muda wako adimu kuja kujumuika nasi. Mwisho kwa heshima naomba Mwenyekiti wa Bodi ya Ushauri ya BRELA **Prof. Neema Mori** aje kukukaribisha ili uweze kuongea na washiriki wa Mkutano wa Pili wa BRELA na Wadau wake.

Ahsanteni sana kwa kunisikiliza

Godfrey Nyaisa

**Afisa Mtendaji Mkuu- BRELA**

25 Oktoba, 2024